Vrou aangekla ná sy glo jok oor ongeluk(Foto: PublicDomainPictures/Pixabay) ŉ 35-jarige vrou verskyn Woensdag in die Oos-Londense landdroshof op aanklagte van bedrog nadat sy glo oor ŉ ongeluk gejok en meer as R2 miljoen van die Padongelukkefonds (POF) geëis het. Volgens AO Bonnie Nxumalo, woordvoerder vir die Valke, het die vrou na bewering op 29 Augustus 2015 naby die St. Patrick-hospitaal in Mbizana gestap toe sy geval en haar enkel en elmboog beseer het. Sy is by dié hospitaal behandel en daarna na die Bedford- ortopediese hospitaal in Mthatha oorgeplaas. Die vrou het dié voorval skynbaar as ŉ geldmaakgeleentheid beskou en later glo valslik aangevoer dat sy in ŉ tref-en-trap-ongeluk betrokke was. Sy het op 5 Mei 2021 ŉ klag by die Mbizana-polisiestasie ingedien en ook miljoene rande van die POF probeer eis. “Die verdagte het later ŉ eis van R2,3 miljoen by die POF ingedien. Die eis is deur die POF verwerk en nadat dokumente deur ŉ senior forensiese ondersoeker ontleed is, is teenstrydighede opgemerk wat ŉ verdere ondersoek genoodsaak het,” het Nxumalo gesê. “Daar is vasgestel dat die verdagte nie in ŉ tref-en-trap-ongeluk betrokke was nie, maar eerder beseer is terwyl sy geloop het. Die POF het ŉ bedrag van R12 833,73 betaal om teen die eis te litigeer.” Die saak is daarna na die Valke oorgeplaas. Die vrou is Dinsdag in hegtenis geneem en sal vandag haar eerste verskyning in die hof maak. Haar naam is nie bekend nie.